གཞུང་ས་ཧམ་འཛུལ་ཐོག་ བཟའ་སྤྱོད་འབད་བའི་གདོང་ལེན།
༉ འབྲུག་འདི་ སྐོབས་ཚུད་རྒྱལ་ཁབ་ཅིག་ཨིནམ་ལས་ ས་ཆ་ཚུ་ ལ་ལུང་དང་ བྲག་རི་ ནགས་ཚལ་ཚུ་གིས་ ཁྱབ་སྟེ་ཡོདཔ་ལས་ སོ་ནམ་གྱི་དོན་ལུ་ བཟའ་སྤྱོད་འབད་བཏུབ་པའི་ ས་ཆ་བརྒྱ་ཆ་༧ དེ་ཅིག་ལས་བརྒལ་མེདཔ་ཨིན།

འདི་འབདཝ་ལས་ ས་ཞིང་ཚུ་ རྒྱུ་ནོར་ངོ་མ་ཅིག་སྦེ་ བརྩི་འཇོག་གནང་སྟེ་ ས་ཆ་མེད་མི་ཚུ་ལུ་ གཞུང་ཞབས་ལས་ སྐྱིད་སྡུག་གནང་དང་ གནང་བཞིན་དུ་ཡོདཔ་ད་ དེ་གིས་ མཐའ་ཟུར་ཚུ་ནང་ འཚོ་བ་སོ་ནམ་ལུ་བརྟེན་སྡོད་མི་ མི་སེར་མང་ཤོས་ཅིག་ལུ་ ཕན་ཁྱད་སྦོམ་བྱུང་སྟེ་ཡོདཔ་ཨིན།
འདི་དང་གཅིག་ཁར་ གཞུང་དབང་ས་ཆ་ཚུ་ལུ་ཡང་ གདོང་ལེན་སྦོམ་བྱུང་དོ་ཡོདཔ་ད་ དཔེར་ན་ ཁ་ཙ་ ཧཱ་རྫོང་ཁག་ཚོགས་འདུ་གིས་ གཞུང་ས་ཚུ་ ཧམ་འཛུལ་འབད་དེ་ བཟའ་སྤྱོད་འབདཝ་མ་ཚད་ ལ་ལུ་ཅིག་གིས་ ཕ་བརྒྱུད་བུ་བརྒྱུད་སྦེ་ ཕ་ཞིང་བཟུམ་སྦེ་ བདག་དབང་འབད་མི་ལུ་བརྟེན་ ས་གནས་གཞུང་གི་ འགོ་ཁྲིདཔ་ཚུ་ལུ་ སྟབས་མ་བདེཝ་ བྱུང་དོ་ཡོད་པའི་སྐོར་ གྲོས་བསྡུར་གནང་ནུག།
དེ་ཡང་ རྒྱལ་ཡོངས་ས་ཆ་ལྷན་ཚོགས་ལས་ གཞུང་ས་ཧམ་འཛུལ་འབད་མི་ཚུ་ བཀག་འཛིན་འབད་དགོ་པའི་ གསལ་བསྒྲགས་འབད་མི་དེ་ བསྟར་སྤྱོད་ནང་ལྷོདཔ་ད་ སྟབས་མ་བདེཝ་ཡོད་ནི་དེ་གིས་ཨིནམ་ད་ རྒཔོ་ལ་ལུ་གིས་ གཞུང་ས་ཕ་བརྒྱུད་བུ་བརྒྱུད་སྦེ་ བཟའ་སྤྱོད་འབད་མི་ཚུ་གི་ཐད་ལུ་ བཀག་འཛིན་འབད་ནི་མིན་པར་ གླར་སྤྱོད་འབད་བཅུག་དགོ་པའི་ གྲོས་འཆར་དང་ ལ་ལུ་ཅིག་གིས་ ཐད་ཀར་དུ་ ངོས་ལེན་མ་འབད་བར་ དང་པ་ར་ གཞུང་ས་ནང་ ཧམ་འཛུལ་འབད་ཡོད་མེད་ དབྱེ་ཞིབ་རྐྱབ་དགོ་པའི་ གྲོས་འཆར་ཡང་ཕུལ་ནུག།
དེ་སྦེ་ གསུང་གྲོས་གནང་ཐངས་ལུ་ བལྟ་བ་ཅིན་ གཞུང་ས་ཚུ་ ཚུལ་མིན་གྱི་སྒོ་ལས་སྤྱོད་མི་ ལེ་ཤ་ཡོད་མི་གིས་མ་ཚད་པར་ དཀའ་ངལ་དེ་ ཧཱ་རྫོང་ཁག་ནང་རྐྱངམ་གཅིག་མིན་པར་ རྫོང་ཁག་ཆ་མཉམ་ནང་ འོང་སྲིད་པའི་ བརྡ་མཚོན་སྟོནམ་ཨིན་མས།
མ་གཞི་ སའི་བཅའ་ཁྲིམས་༢༠༠༧ ཅན་མའི་ནང་ གཞུང་ས་ཧམ་འཛུལ་ཐོག་ སྤྱོད་མ་ཆོགཔ་སྦེ་ཡོད་རུང་ དཀའ་ངལ་ཚབས་ཆེན་ཡོད་པ་ཅིན་ ལམ་ལུགས་དང་ སྒྲིག་གཞི་ཚུ་ བསྐྱར་ཞིབ་འབད་དེ་ ཁྲིམས་འགལ་ཐོག་ བཟའ་སྤྱོད་འབད་མི་ཚུ་ལུ་ ཁྲིམས་དང་འཁྲིལ་ གདོང་ལེན་འབད་དགོ།
གལ་སྲིད་ གོང་ལུ་གསལ་བཀོད་འབད་དོ་བཟུམ་ རང་དབང་གི་ཁྲམ་མེད་པར་ ཕ་བརྒྱུད་བུ་བརྒྱུད་སྦེ་ བཟའ་སྤྱོད་འབད་མི་ གཞུང་ས་ཚུ་གི་ཐད་ཁར་ ཧཱ་རྫོང་ཁག་གི་ རྒཔོ་ལ་ལུ་ཅིག་གིས་ གྲོས་འཆར་བཀོད་དོ་བཟུམ་ གཞུང་ས་སྤྱོད་ནི་ བཤོལ་བཞག་ཐབས་ལུ་ ཞག་དུས་བྱིན་དགོཔ་དེ་ཡང་གལ་ཆེ།
ད་རུང་ གཞུང་ས་ཧམ་འཛུལ་འབད་བའི་ གནད་དོན་རྐྱངམ་གཅིག་མིན་པར་ གཡུས་ཚན་ཚུ་ནང་ གུང་སྟོང་སྦེ་བཞག་སྟེ་ མི་སེར་ཚུ་ ཁྲོམ་སྡེ་ཚུ་ནང་ གནས་སྤོ་འོང་བའི་ དཀའ་ངལ་ཚུ་ཡང་ བལྟ་དགོཔ་ཡོདཔ་ད་ ག་འཆརཔ་ཟེར་བ་ཅིན་ མི་ཚུ་གིས་ རང་སོའི་ཁྱིམ་ཚུ་ སྟོངམ་བཞག་སྟེ་ གནས་སྤོ་འགྱོཝ་ད་ ཕ་བརྒྱུད་བུ་བརྒྱུད་སྦེ་ བཟའ་སྤྱོད་འབད་མི་ རང་དབང་ཅན་གྱི་ ས་ཆ་ཚུ་ ཞིང་སྟོང་ལུས་ཏེ་ ནགས་ཚལ་ལུ་ འགྱུར་ནི་ལས་ བཀག་སྲུང་འབད་དགོ།
མ་གཞི་ གྲོང་སྡེ་ལས་ ཁྲོམ་ཁ་ལུ་ གནས་སྤོ་འོང་མིའི་ རྒྱུ་རྐྱེན་ཅིག་ གཡུས་སྒོ་ཚུ་ནང་ སོ་ནམ་གྱི་ ལཱ་ག་དེམ་ཅིག་ར་འབད་རུང་ རི་དྭགས་སེམས་ཅན་ཚུ་གིས་ ལོ་ཐོག་ཚུ་ མེདཔ་བཏང་མི་ལུ་བརྟེན་ཨིནམ་སྦེ་ སླབ་མི་ཡང་འདུག།
འདི་འབདཝ་ལས་ གཞུང་ས་ཧམ་འཛུལ་འབད་བའི་ དཀའ་ངལ་ཚུ་ལུ་ གདོང་ལེན་འབདཝ་དང་གཅིག་ཁར་ གུང་སྟོང་དང་ ས་ཞིང་ཚུ་ བཟའ་སྤྱོད་མ་འབད་བར་བཞག་མིའི་ གནད་དོན་ཚུ་ཡང་ བསྐྱར་ཞིབ་ཐོག་ ཐབས་ལམ་ཚུ་ བཏོན་དགོཔ་འདུག་ཟེར་ ཞུ་ནི་ཨིན།
One Comment to “གཞུང་ས་ཧམ་འཛུལ་ཐོག་ བཟའ་སྤྱོད་འབད་བའི་གདོང་ལེན།”
-
དྲང་པོ་དབང་ཕྱུག | March 23rd, 2015 at 05:33:50
ད་རུང་ ང་བཅས་གཡུས་སྒོ་ཚུ་ནང་ ས་ཞིང་ཡོད་རུང་ སའི་ཇོ་བདག་ཚུ་ གཡུས་སྒོ་ནང་ ལོ་ལོ་སྦེ་མེད་པར་ ཡུན་རིངམོ་སྦེ་ མི་གཞན་ལུ་ (share cropper)བཟའ་སྤྱོད་འབད་བཅུག་མི་ཚུ་ཡང་ བསྐྱར་ཞིབ་མཛད་གནང་དགོཔ་འདུག་ཟེར་ཞུ་ནི། འདི་ཡང་ གྲོང་གཡུལ་ལས་ ཁྲོམ་ཁར་གནས་སྤོ་འོང་བའི་ དཀའ་ངལ་སེལ་ཐབས་ལུ་དམིགས་ཏེ་ཞུཝ་ཨིན། བཀྲིན་ཆེ།
dzo_Tibt dzo_Tibt eng_Latn dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt unk dzo_Tibt dzo_Tibt